Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για τα μέτρα που πρέπει να ληφθούν όσον αφορά στην τρίτη Διάσκεψη των συμβληθέντων μερών στη σύμβαση-πλαίσιο για την κλιματική μεταβολή (Κυότο, 1997) (ΑΚΕ-ΕΕ 2064/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

Α. υπενθυμίζοντας την πρώτη Διάσκεψη των Συμβληθέντων Μερών στη Σύμβαση Πλαίσιο για την Κλιματική Μεταβολή που πραγματοποιήθηκε στο Βερολίνο από τις 28 Μαρτίου έως τις 7 Απριλίου 1995, κατά την οποία τα συμβληθέντα μέρη συμφώνησαν να διαπραγματευτούν πρωτόκολλο ή άλλο νομικό μέσο για την επίτευξη των στόχων - εντός των προθεσμιών που θα οριστούν, π.χ. 2005, 2010 και 2020 - μείωσης των εκπομπών αερίων που προκαλούν το φαινόμενο του θερμοκηπίου από χώρες του Παραρτήματος Ι, και το οποίο θα ήταν έτοιμο για έγκριση από την Τρίτη Διάσκεψη των Συμβληθέντων Μερών το Δεκέμβριο 1997 (Κυότο),

Β. ενόψη της Ειδικής Συνόδου της Γενικής Συνέλευσης του ΟΗΕ (Ιούνιος 1997) για την «Agenda 21»,

Γ. υπενθυμίζοντας επίσης τις προτάσεις που υπέβαλε η Ένωση Μικρών Νησιωτικών Κρατών (AOSIS) για Πρωτόκολλο το οποίο να μειώνει τις εκπομπές CO2 του 1990 κατά 20 % μέχρι το 2005, και τις οποίες ενέκρινε κατ` αρχήν η ΣΙΕ ΑΚΕ-ΕΕ με ψήφισμά της στο Ντακάρ (Ιανουάριος/Φεβρουάριος 1995),

Δ. δεχόμενη με ικανοποίηση τις προσπάθειες της Ολλανδικής Προεδρίας να προωθήσει τη σηζήτηση για την κλιματική μεταβολή και θεωρώντας την έκβαση της συνεδρίασης του Περιβαλλοντικού Συμβουλίου της ΕΕ το Μάρτιο 1997 ως ένα βήμα προς την ορθή κατεύθυνση, τονίζοντας όμως ότι τα πορίσματα του Συμβουλίου εξακολουθούν να είναι ανεπαρκή επειδή:

- δεν ορίστηκαν στόχοι μείωσης για το 2005,

- δεν ορίστηκε στόχος μείωσης ειδικά για το CO2 (προτιμήθηκε η αποκαλούμενη προσέγγιση «καλαθιού»),

- εξαιρέθηκαν τα HFC, PFC και SF6,

- οι στόχοι μείωσης εξαρτώνται από την έγκριση νομικά δεσμευτικών πολιτικών και μέτρων στο Κυότο,

Ε. παρατηρώντας τη σημαντική απόκλιση μεταξύ του στόχου αυτού και των προτάσεων AOSIS, και ότι κατά συνέπεια τα πορίσματα του Περιβαλλοντικού Συμβουλίου του Μαρτίου 1997 πρέπει να θεωρηθούν ως το απολύτως ελάχιστο ζητούμενο,

ΣΤ. εφιστώντας την προσοχή στο εύτρωτο των χωρών ΑΚΕ γενικά, και των Μικρών Νησιωτικών Κρατών ειδικότερα, από την κλιματική μεταβολή,

1. καλεί το Συμβούλιο και την Επιτροπή να λάβουν κάθε δυνατό μέτρο για να επιτύχουν στην Τρίτη Διάσκεψη των Συμβληθέντων Μερών στο Κυότο (Δεκέμβριος 1997) την αποδοχή της μείωσης κατά 15 % των εκπομπών αερίων που προκαλούν το φαινόμενο του θερμοκηπίου από τις χώρες που έχουν υπογράψει τη Σύμβαση Πλαίσιο για την Κλιματική Μεταβολή 7

2. παροτρύνει το Συμβούλιο να αναγνωρίσει αυτή τη μείωση ως την ελάχιστη δυνατή και να μοχθήσει για τη μείωση των επιπέδων CO2 του 1990 κατά 20 % μέχρι το 2005 7

3. καλεί το Συμβούλιο να υιοθετήσει τους στόχους που προτείνονται ως διαπραγματευτικές θέσεις στη διαδικασία της Κλιματικής Σύμβασης και ως ακλόνητες δεσμεύσεις της ΕΕ για τη μείωση των εκπομπών 7

4. παροτρύνει τα κράτη μέλη της ΕΕ και τις χώρες ΑΚΕ να καταβάλουν κάθε δυνατή προσπάθεια στην Ειδική Σύνοδο της Γενικής Συνέλευσης του ΟΗΕ τον Ιούνιο 1997, προκειμένου να εξασφαλίσουν ότι η πολιτική Δήλωση που θα εγκριθεί θα τονίζει πόσο σημαντικό είναι να εγκριθεί από την Τρίτη Διάσκεψη των Μερών της Σύμβασης Πλαίσιο για την Κλιματική Μεταβολή ένα δεσμευτικό Πρωτόκολλο με υψηλούς στόχους μείωσης των εκπομπών, σαφή χρονικά όρια και μέτρα προς επίτευξη αυτών των στόχων 7

5. καλεί το Συμβούλιο να πάρει συγκεκριμένα μέτρα προς επίτευξη της μείωσης των αερίων που προκαλούν το φαινόμενο του θερμοκηπίου, συμπεριλαμβανομένου ενός ενεργειακού φόρου CO2 7

6. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.